നിറയെ അതിഥികള്, നിറഞ്ഞു പതഞ്ഞ് അരുവിക്കച്ചാല് കോട്ടയം: കാഴ്ച്ചക്കാര്ക്ക് ദൃശ്യവിരുന്നൊരുക്കുന്ന അരുവിക്കച്ചാല് വെള്ളച്ചാട്ടം കാണുവാന് സഞ്ചാരികളുടെ തിരക്ക്. പൂഞ്ഞാര് പാതാന്പുഴയ്ക്കു സമീപമാണു മനോഹരമായ ഈ വെള്ളച്ചാട്ടം. മുതുകോരമലയുടെ താഴ് വാരകുന്നുകുള്, വലിയവീടന്മല, കുഴുന്പള്ളി, ഈന്തുംപള്ളി, തകിടി എന്നിവിടങ്ങളില്നിന്നും ഒഴുകിയെത്തുന്ന ചെറു അരുവികള് ഒന്നിച്ച് അരുവിക്കച്ചാലിലെ കൂറ്റന് പാറയുടെ മുകളില്നിന്നും താഴോട്ട് പതിക്കുന്നതാണ് അരുവിക്കച്ചാല് വെള്ളച്ചാട്ടം. അടുത്ത നാളിലാണ് ഈ വെള്ളച്ചാട്ടം ശ്രദ്ധയാകര്ഷിക്കാന് തുടങ്ങിയത്. അപകടരഹിതമായ വെള്ളച്ചാട്ടമായതിനാലാണ് ഇവിടെ സഞ്ചാരികള് ധാരാളമായി എത്തുന്നത്. നല്ല മഴയുള്ള സമയത്ത് പാറയുടെ മുകളില്നിന്നും താഴേക്ക് പതിക്കുന്ന വെള്ളം പതച്ചാര്ത്തുകൊണ്ടു നമ്മളെ വിസ്മയഭരിതരാക്കും. ജില്ലയിലെ ഏറ്റവും ഉയരം കൂടിയ വെള്ളച്ചാട്ടങ്ങളിലൊന്നുമാണ് ഇത്. വെള്ളം താഴേക്കു പതിക്കുന്ന ചെറിയ കുഴിയില് മണലാണ്. ഇവിടെ കുട്ടികള്ക്കു വരെ ഇറങ്ങി കുളിക്കാം. അപായം നിറഞ്ഞ പാറക്കെട്ടുകളോ തെന്നലോ ഇവിടെയില്ല. ചെറിയ പാറക്കെട്ടുകളിലൂടെ പാതാന്പുഴ തോട്ടിലെത്തുന്ന വെള്ളം പൂഞ്ഞാറിലെത്തി മീനച്ചിലാറ്റില് ചേരുകയാണ്. ചാറ്റല്മഴയും കോടമഞ്ഞും അരുവിക്കച്ചാലിനെ മറ്റു വെള്ളച്ചാട്ടങ്ങളില്നിന്നും വ്യത്യസ്തമാക്കുന്നു. പാതാന്പുഴയില്നിന്നും മലയിഞ്ചിപ്പാറയില്നിന്നും അരുവിക്കച്ചാലിലെത്താം. കുത്തനെ കയറ്റമാണെങ്കിലും ടാറിംഗ് അവസാനം വരെയുണ്ട്. വെള്ളച്ചാട്ടത്തിലേക്ക് റബര് തോട്ടത്തിലൂടെ മണ്വഴിയെ 500 മീറ്റര് നടക്കണം. ആതിഥേയരായി നാട്ടുപച്ചവെള്ളച്ചാട്ടത്തിലേക്കുള്ള പ്രവേശന കവാടത്തില് നാട്ടുപച്ച എന്ന പേരില് കുടുംബശ്രീയുടെ കടയുണ്ട്.മനോഹരമായ വെള്ളച്ചാട്ടവും ആസ്വദിച്ചു ചെറിയ കുളിയും പാസാക്കി തിരിച്ചെത്തിയാല് ചെണ്ടന്കപ്പയും മുളകു ചമ്മന്തിയും കഴിക്കാം, ചൂടു പഴംപൊരി, മുളകുബജി, മുട്ടബജി, നാടന് അരിയുണ്ട, കൊഴുക്കോട്ട തുടങ്ങിയ തനിനാടന് വിഭവങ്ങള് ചൂടു കടുംകാപ്പിയോടൊപ്പം കഴിക്കാം. ശനി, ഞായര് ദിവസങ്ങളിലാണ് നാട്ടുപച്ചയുടെ പ്രവര്ത്തനം. അടിസ്ഥാന സൗകര്യംഅരുവിക്കച്ചാലിലേക്കുള്ള യാത്രാവഴി കൂടുതല് സഞ്ചാരയോഗ്യമാക്കേണ്ടതുണ്ട്. അരുവിയോടു ചേര്ന്നിറങ്ങുന്ന നടപ്പാതകളില് കൈവരികള് സ്ഥാപിക്കണം. വഴികളില് ദിശാബോര്ഡുകളും വേണം. കുടുംബസമേതമെത്തുന്ന വിനോദ സഞ്ചാരികള്ക്കു വിശ്രമിക്കാനും വസ്ത്രം മാറുവാനും ഭക്ഷണം കഴിക്കുവാനും പ്രകൃതി സൗഹൃദ കേന്ദ്രം സ്ഥാപിക്കണം.ഗ്രാമീണ ടൂറിസം കേന്ദ്രംടൂറിസം വകുപ്പിന്റെ ഒരു പഞ്ചായത്തില് ഒരു വിനോദ സഞ്ചാരകേന്ദ്രം എന്ന പട്ടികയില് അരുവിക്കച്ചാല് വെള്ളച്ചാട്ടം സജീവ പരിഗണനയിലാണ്. കൂടാതെ, പൂഞ്ഞാര് ടൂറിസം സര്ക്യൂട്ട് പദ്ധതിയിലും ഇടം തേടിയിട്ടുണ്ട്. വലിയ സാധ്യതയുള്ള ഈ ഗ്രാമീണ വിനോദസഞ്ചാരകേന്ദ്രത്തിന് അര്ഹിക്കുന്ന പരിഗണന നല്കി വികസിപ്പിക്കണമെന്നാണ് പ്രദേശവാസികളുടെ ആവശ്യം.